Keskusta on käynyt läpi tiukalla kammalla hallituksen kehysriihen tulokset ja löytänyt sieltä yhden oikeankokoisen linjauksen. Lopputuloksena puolue esitti toiveen pääministerin erosta.

Keskustan puheenjohtajan Juha Sipilän mukaan hallitus teki kehyslinjauksessaan vain yhden hyvän linjauksen.

- Yhteisöveron alennuksen, Sipilä totesi lakonisesti eduskunnassa.

Samalla hän muistutti, että hallituksen kausi on tähän mennessä ollut epämääräistä odottelua ja jahkailua ja esitti pääministeri Jyrki Kataiselle (kok.) erotoiveen.

- Pääministeri Katainen, te johdatte tätä orkesteria. Teidän tehtävänne on pysäyttää tämä kohellus. Tämän maan suurin uhka ei ole eurokriisi, vaan toimintakyvytön hallitus. Arvoisa pääministeri, teidän tilanteessanne en kitkuttelisi, vaan eroaisin, oppositiopoliitikko lausui yksiselitteisesti.

Lisärahaa ja panoksia hän haluaisi kestävyysvajeen korjaamiseksi. Jotain tarvitsisi tehdä myös työurien pidentämiseksi ja nuorten eläköitymisen ehkäisemiseksi.